CELEX: 52021PC0532
Language: sl
Date: 2021-09-03
Title: Predlog SKLEP SVETA o stališču, ki se v imenu Evropske unije zastopa na sedmem sestanku pogodbenic Aarhuške konvencije v zvezi s skladnostjo v zadevah ACCC/C/2008/32 in ACCC/C/2015/128

EVROPSKA KOMISIJA
            Bruselj, 3.9.2021
            COM(2021) 532 final
            2021/0283(NLE)
            Predlog
            SKLEP SVETA 
            o stališču, ki se v imenu Evropske unije zastopa na sedmem sestanku pogodbenic Aarhuške konvencije v zvezi s skladnostjo v zadevah ACCC/C/2008/32 in ACCC/C/2015/128
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se v imenu Unije zastopa na sedmem sestanku pogodbenic Aarhuške konvencije v zvezi s predvidenim sprejetjem Sklepa VII.8f glede izpolnjevanja obveznosti Evropske unije v okviru Konvencije
            
            
               2.Ozadje predloga
            
            
               2.1.Aarhuška konvencija
            
            
               Konvencija o dostopu do informacij, udeležbi javnosti pri odločanju in dostopu do pravnega varstva v okoljskih zadevah (v nadaljnjem besedilu: Aarhuška konvencija)
                  1
                je večstranski okoljski sporazum, sklenjen pod okriljem Ekonomske komisije Združenih narodov za Evropo (UN/ECE). 
            
            
               Aarhuško konvencijo je 17. februarja 2005
                  2
                odobrila Evropska skupnost, ki je ob podpisu dala tudi izjavo
                  3
               . Vse države članice so pogodbenice sporazuma. Uredba (ES) št. 1367/2006 (v nadaljnjem besedilu: uredba o Aarhuški konvenciji) prispeva k izvajanju Konvencije v zvezi z institucijami in organi EU
                  4
               . 
            
            
               2.2.Aarhuška konvencija
            
            
               Pogodbenice Aarhuške konvencije se sestanejo vsaka štiri leta, ena od stalnih točk dnevnega reda pa se nanaša na skladnost pogodbenic s Konvencijo. Skladnost oceni Odbor za skladnost, ustanovljen na podlagi člena 15 Konvencije. Ugotovitve Odbora za skladnost so dokončne. 
            
            
               Ugotovitve Odbora se predložijo v potrditev na sestanku pogodbenic Aarhuške konvencije v skladu s pravilom 37 Sklepa I/7 o pregledu skladnosti
                  5
               . V primeru potrditve bi pridobile status uradne razlage Aarhuške konvencije ter bi tako postale zavezujoče za pogodbenice in organe Konvencije.
            
            
               Na sestanku pogodbenic se praviloma odloča s soglasjem. Če so vsa prizadevanja za dosego soglasja izčrpana, se odločitve o vsebinskih vprašanjih sprejmejo s tričetrtinsko večino glasov pogodbenic, ki so prisotne in glasujejo
                  6
               . Če so prisotne vse pogodbenice, ima EU 27 glasov od skupno 46 glasov. 
            
            
               Pred sestankom pogodbenic se stališča EU oblikujejo v Delovni skupini Sveta za mednarodne okoljske vidike.
            
            
               2.3.Predvideni akt Aarhuške konvencije
            
            
               Na sedmem sestanku, ki bo potekal od 18. do 20. oktobra 2021, naj bi pogodbenice Aarhuške konvencije sprejele Sklep VII.8f v zvezi s skladnostjo Evropske unije s Konvencijo (v nadaljnjem besedilu: predvideni akt).
            
            
               Namen predvidenega akta je ugotoviti, ali je Evropska unija skladna, zlasti v zadevah ACCC/C/2008/32 in ACCC/C/2015/128, ter določiti pogoje, potrebne za zagotovitev skladnosti, in po možnosti prevzeti redne obveznosti poročanja ter od zadevne pogodbenice zahtevati, da sprejme nujne ukrepe za zagotovitev skladnosti. 
            
            
               3.Stališče, ki se zastopa v imenu Unije
            
            
               
                  Odbor je 17. marca 2017 izdal ugotovitve v zadevi ACCC/C/2008/32, ki jo je predložila nevladna organizacija ClientEarth v zvezi z dostopom do pravnega varstva na ravni EU
                     7
                  . Odbor je ocenil, da pravila iz Pogodb o dostopu do pravnega varstva pred sodišči EU, kakor so si jih v Odboru razlagali, in merila za dostop do upravne revizije v okviru uredbe o Aarhuški konvenciji, niso v skladu s Konvencijo.
               
            
            
            
               Odbor je v ločeni zadevi ACCC/C/2015/128
                  8
               , katere ugotovitve so bile podane 17. marca 2021, ugotovil, da je EU kršila Konvencijo, ker javnosti ni zagotovila dostopa do upravnih ali sodnih postopkov, s katerimi bi ta lahko izpodbijala odločitve o ukrepih državne pomoči, ki jih je sprejela Evropska komisija. 
            
         
         
            
               Komisija je 14. oktobra 2020 kot odgovor na ugotovitve Odbora v zadevi ACCC/C/2008/32 sprejela predlog za spremembo uredbe o Aarhuški konvenciji
                  9
                in sporočilo o dostopu do pravnega varstva
                  10
               . To je bil odziv na poziv Sveta Komisiji
                  11
               , naj predloži zakonodajni predlog in zaveze Komisije iz sporočila o evropskem zelenem dogovoru.
            
            
               
                  Kot končni rezultat zakonodajnega postopka je bil 12. julija 2021 na trialogu dosežen politični dogovor, ki je obravnaval vse pomisleke Odbora za skladnost v zadevi ACCC/C/2008/32.
               
               
                  Zadeva ACCC/C/2015/128 se nanaša na izjeme v zvezi z državno pomočjo na podlagi uredbe o Aarhuški konvenciji, ki ni bila del zgoraj navedenega zakonodajnega predloga Komisije. Vendar je Komisija na trialogu 12. julija 2021 v okviru kompromisa, ki je privedel do sprejetja revidirane uredbe o Aarhuški konvenciji, dala izjavo, v kateri se je zavezala, da bo ocenila ugotovitve v tej zadevi in rezultate objavila do konca leta 2022. Komisija je navedla tudi, da bo do konca leta 2023 po potrebi predlagala ukrepe za reševanje tega vprašanja, ob upoštevanju obveznosti EU in njenih držav članic v skladu z Aarhuško konvencijo ter ob upoštevanju pravil prava Unije o državni pomoči. 
               
            
            
               Ta pobuda se nanaša na osnutek sklepa Sveta, ki zajema ti dve zadevi; v skladu s tem lahko EU na sestanku pogodbenic, ki bo potekal od 18. do 20. oktobra 2021, izrazi enotno stališče.
            
            
               V zadevi ACCC/C/2008/32 EU pričakuje, da se bodo pogodbenice na sestanku dogovorile, da bodo ukrepi EU, ko bodo sprejeti in bodo začeli veljati, zagotovili skladnost z Aarhuško konvencijo. Ker je bil osnutek sklepa sestanka pogodbenic pripravljen pred uradnim zaključkom zakonodajnega postopka o uredbi o Aarhuški konvenciji, bo EU morda morala zahtevati, da se osnutek sklepa sestanka pogodbenic posodobi tako, da bo v celoti odražal ta zelo pomemben napredek v EU. 
            
            
               V zvezi z zadevo, povezano z državno pomočjo, bo EU sprejela sklep, s katerim bo priznala ugotovitve, ne da bi jih potrdila, in bo zadevo ponovno obravnavala na naslednjem sestanku pogodbenic, ki naj bi potekal leta 2025, pri čemer bo za Konvencijo poročala do rokov, določenih v izjavi Komisije. 
            
            
               Glede na navedeno bi morala EU na prihodnjem sedmem sestanku pogodbenic sprejeti ugotovitve v zadevi ACCC/C/2008/32 ob upoštevanju določb tega osnutka sklepa Sveta. Poleg tega bi morala EU priznati ugotovitve v zadevi ACCC/C/2015/128, vendar zahtevati, da se potrditev teh ugotovitev preloži na osmi sestanek pogodbenic.
            
            
               Poleg tega je ključnega pomena, da Konvencija prizna osrednjo vlogo nacionalnih sodišč EU kot rednih sodišč prava EU
                  12
                in prepozna sistem predhodnega odločanja v skladu s členom 267 PDEU kot veljavno sredstvo za dostop do pravnega varstva in pravnih sredstev v okoljskih zadevah. To bi se moralo odražati v besedilu sklepa, sprejetega na sestanku pogodbenic.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  13
               .
            
            
               4.1.2.Uporaba v obravnavanem primeru
            
            
               Aarhuška konvencija je organ, ustanovljen s sporazumom pod okriljem Ekonomske komisije Združenih narodov za Evropo.
            
            
               Akt, k sprejetju katerega se poziva sestanek pogodbenic, je akt s pravnim učinkom. Predvideni akt bo zavezujoč po mednarodnem pravu v skladu s členom 15 Aarhuške konvencije in določbami Sklepa I/7 o pregledu skladnosti, zlasti njegovega člena 37
                  14
               . 
            
            
               Predvideni akt pa ne dopolnjuje ali spreminja institucionalnega okvira sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
         
         
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. 
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na okoljsko politiko.
            
            
               Materialna pravna podlaga za predlagani sklep je zato člen 192(1).
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2021/0283 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa na sedmem sestanku pogodbenic Aarhuške konvencije v zvezi s skladnostjo v zadevah ACCC/C/2008/32 in ACCC/C/2015/128
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Aarhuška konvencija o dostopu do informacij, udeležbi javnosti pri odločanju in dostopu do pravnega varstva v okoljskih zadevah (v nadaljnjem besedilu: Aarhuška konvencija)
                  15
                je bila v imenu Evropske skupnosti odobrena 17. februarja 2005 s Sklepom Sveta 2005/370/ES
                  16
               . 
            
            
               (2)V skladu s členom 10(2) Aarhuške konvencije se lahko na sestanku pogodbenic sprejme sklepe o skladnosti s Konvencijo.
            
            
               (3)Aarhuška konvencija naj bi na sedmem sestanku, ki bo potekal od 18. do 20. oktobra 2021, sprejela Sklep VII.8f glede izpolnjevanja obveznosti Evropske unije v okviru Konvencije, vključno z ugotovitvami v zadevah ACCC/C/2008/32 in ACCC/C/2015/128.
            
            
               (4)Primerno je določiti stališče, ki se v imenu Unije zastopa v Aarhuški konvenciji, saj bo Sklep VII.8f glede izpolnjevanja obveznosti Evropske unije v okviru Konvencije za Unijo zavezujoč.
            
            
               (5)Unija je izpolnila obveznosti iz Konvencije v povezavi z njenimi institucijami in organi, zlasti z Uredbo (ES) št. 1367/2006 Evropskega parlamenta in Sveta z dne 6. septembra 2006 o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti (v nadaljnjem besedilu: uredba o Aarhuški konvenciji). 
            
            
               (6)V skladu s členom 15 Aarhuške konvencije je bil ustanovljen Odbor za skladnost z Aarhuško konvencijo (v nadaljnjem besedilu: Odbor), ki je pristojen za pregled skladnosti pogodbenic z določbami Konvencije. V skladu s pravilom 37 Sklepa I/7 o pregledu skladnosti je treba ugotovitve Odbora potrditi na sestanku pogodbenic.
            
         
         
            
               (7)Unija je 17. marca 2017 prejela ugotovitve v zadevi ACCC/C/2008/32 glede dostopa do pravnega varstva na ravni EU
                  17
               . Odbor je v odstavku 123 svojih ugotovitev navedel, da „zadevna pogodbenica ne izpolnjuje člena 9, odstavka 3 in 4, Konvencije v zvezi z dostopom javnosti do pravnega varstva, ker niti uredba o Aarhuški konvenciji niti sodna praksa Sodišča Evropske unije ne izvajata obveznosti, ki izhajajo iz navedenih odstavkov, oziroma nista v skladu z njimi.“
            
            
               (8)Organi Aarhuške konvencije so bili seznanjeni z izjavo, ki jo je EU podala ob podpisu in ponovila ob odobritvi Konvencije, v kateri je navedla, da „bodo institucije Skupnosti v okviru institucionalnega in pravnega okvira Skupnosti uporabljale to konvencijo v okviru obstoječih in bodočih predpisov o dostopu do dokumentov ter drugih ustreznih predpisov Skupnosti na področju, ki ga ureja ta konvencija.“ 
            
            
               (9)Postopek upravnega pregleda na podlagi uredbe o Aarhuški konvenciji dopolnjuje splošni sistem Unije za sodni pregled, ki javnosti omogoča, da se upravni akti pregledajo z neposrednimi pravnimi sredstvi na ravni Unije, in sicer na podlagi člena 263(4) PDEU, in v skladu s členom 267 PDEU prek nacionalnih sodišč, ki so sestavni del sistema Unije na podlagi Pogodb. Pristojnost nacionalnih sodišč, da pri Sodišču Evropske unije vložijo predlog za sprejetje predhodne odločbe na podlagi člena 267 PDEU, ima v tem sistemu bistveno vlogo. V skladu s členom 267 PDEU so nacionalna sodišča držav članic del sistema sodnega varstva EU kot redna sodišča prava EU
                  18
               .
            
            
               (10)Ob upoštevanju pomislekov, ki jih je Odbor izrazil v zadevi ACCC/C/2008/32, je Komisija 14. oktobra 2020 predložila zakonodajni predlog
                  19
                za spremembo uredbe o Aarhuški konvenciji, o katerem sta se sozakonodajalca neuradno dogovorila na trialogu 12. julija 2021. Spremenjena uredba o Aarhuški konvenciji zdaj zagotavlja, da je pravo Unije skladno z določbami Aarhuške konvencije o dostopu do pravnega varstva v okoljskih zadevah na način, ki je združljiv s temeljnimi načeli prava Unije in njenim sistemom sodnega pregleda. 
            
            
               (11)Komisija je 16. julija 2021 Odbor za skladnost obvestila o podrobnostih političnega dogovora, 23. julija 2021 pa je Odboru predložila prečiščeno besedilo, potem ko ga je potrdil Coreper, končni izid zakonodajnega postopka pa je sporočila Odboru za skladnost, vključno z besedilom, objavljenim v Uradnem listu Evropske unije dne [xxx. oktobra 2021]. V sklepu sestanka pogodbenic bi bilo zato treba pozdraviti te nove ukrepe in upoštevati, da bodo ti ukrepi ob začetku veljavnosti v celoti odgovarjali ugotovitvam Odbora za skladnost v zadevi ACCC/C/2008/32. 
            
            
               (12)Odbor je v zadevi ACCC/C/2015/128
                  20
                v ugotovitvah z dne 17. marca 2021 ugotovil, da je EU kršila Konvencijo, ker javnosti ni zagotovila dostopa do upravnih ali sodnih postopkov, s katerimi bi ta lahko izpodbijala odločitve o ukrepih državne pomoči, ki jih je sprejela Evropska komisija. 
            
            
               (13)Komisija je ob priznavanju pomislekov in ugotovitev Odbora v zadevi ACCC/C/2015/128 v okviru kompromisa, ki je privedel do sprejetja revidirane uredbe o Aarhuški konvenciji, dala izjavo, v kateri se je zavezala, da bo „analizirala posledice ugotovitev in ocenila razpoložljive možnosti. Komisija bo to oceno dokončala in objavila do konca leta 2022. Po potrebi bo do konca leta 2023 predlagala ukrepe za reševanje tega vprašanja, ob upoštevanju obveznosti EU in njenih držav članic v skladu z Aarhuško konvencijo ter ob upoštevanju pravil prava Unije o državni pomoči.“ 
            
            
               (14)Ugotovitve v zadevah ACCC/C/2008/32 in ACCC/C/2015/128 bodo predložene na sedmem sestanku pogodbenic Aarhuške konvencije, ki bo potekal oktobra 2021 v Ženevi v Švici, in sicer z osnutkom Sklepa VII.8f
                  21
               , s katerim bi pridobile status uradne razlage Aarhuške konvencije, ki je zato zavezujoča za pogodbenice in organe Konvencije.
            
            
               (15)Vendar bi se morala Unija v zvezi z zadevo ACCC/C/2015/128 v skladu z zgoraj navedeno izjavo zavezati, da bo analizirala posledice ugotovitev in ocenila možnosti, ki so na voljo v okviru in posebnostih pravnega reda EU. To bi moralo Komisiji omogočiti, da dokonča in objavi oceno, navedeno v izjavi, ter po potrebi predlaga ukrepe za obravnavo vprašanja, ki ga je izpostavil Odbor za skladnost, v rokih, navedenih v izjavi, in ob upoštevanju posebnosti pravnega reda EU na področju državne pomoči. Zato bi morala Unija na sestanku pogodbenic predlagati tudi, da se potrditev ugotovitev v zadevi ACCC/C/2015/128 preloži na osmi sestanek pogodbenic, namesto da se te ugotovitve podprejo –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na sedmem sestanku pogodbenic Aarhuške konvencije v zvezi z osnutkom Sklepa VII.8f glede izpolnjevanja obveznosti Unije iz Aarhuške konvencije v zadevi ACCC/C/2008/32 je, da se sprejme navedeni osnutek sklepa in potrdijo ugotovitve. Vendar bi morala Unija zagotoviti, da se v sklepu upoštevata naslednji točki:
            
            
               –v sklepu bi bilo treba pozdraviti, da je EU sprejela vse potrebne ukrepe za zagotovitev skladnosti z ugotovitvami in dostop zadevne javnosti do pravnega varstva v okoljskih zadevah v skladu s členom 9, odstavka 3 in 4, Konvencije. V sklepu bi moralo biti tudi pojasnjeno, da EU v zadevi ACCC/C/2008/32 ne bo več v neskladju, ko bodo začele veljati vse določbe revidirane uredbe o Aarhuški konvenciji;
            
            
               –če se v osnutku sklepa ponovi, da je Odbor za skladnost zavrnil postopek predhodnega odločanja, bi ga bilo treba zavrniti. Ključnega pomena je, da se v sklepu prizna osrednja vloga nacionalnih sodišč EU kot rednih sodišč prava EU in prepozna sistem predhodnega odločanja v skladu s členom 267 PDEU kot veljavno pravno sredstvo.
            
            
               Člen 2
            
            
               Stališče, ki se v imenu Unije zastopa na sedmem sestanku pogodbenic Aarhuške konvencije v zvezi z osnutkom Sklepa VII.8f glede izpolnjevanja obveznosti Unije iz Aarhuške konvencije v zadevi ACCC/C/2015/128 bi moralo biti, da se priznajo pomisleki in ugotovitve Odbora za skladnost. V sklepu bi bilo treba ponoviti tudi besedilo izjave Komisije, podane na zadnjem trialogu o reviziji uredbe o Aarhuški konvenciji 12. julija 2021.
            
            
               V skladu s to izjavo:
            
            
               „Komisija ostaja zavezana zagotavljanju, da EU spoštuje svoje mednarodne obveznosti v zadevah, ki se nanašajo na Aarhuško konvencijo, in v zvezi s tem priznava izražene pomisleke in ugotovitve, ki jih je Odbor za skladnost z Aarhuško konvencijo v zadevi ACCC/C/2015/128
                  22
                v zvezi z državno pomočjo sprejel 17. marca 2021. V ugotovitvah je EU pozvana, naj ‚sprejme potrebne zakonodajne, regulativne in druge ukrepe za zagotovitev spremembe uredbe o Aarhuški konvenciji ali sprejetja nove zakonodaje Evropske unije, da se javnosti jasno zagotovi dostop do upravnih ali sodnih postopkov za izpodbijanje odločitev o ukrepih državne pomoči, ki jih je sprejela Evropska komisija na podlagi člena 108(2) PDEU in ki so v nasprotju z zakonodajo EU v zvezi z okoljem, v skladu s členom 9(3) in (4) Konvencije‘. 
            
            
               Komisija trenutno analizira posledice ugotovitev in ocenjuje razpoložljive možnosti. Komisija bo to oceno dokončala in objavila do konca leta 2022. Po potrebi bo do konca leta 2023 predlagala ukrepe za reševanje tega vprašanja, ob upoštevanju obveznosti EU in njenih držav članic v skladu z Aarhuško konvencijo ter ob upoštevanju pravil prava Unije o državni pomoči.“
            
            
               V skladu s tem bi se morala Unija zavezati, da bo analizirala posledice ugotovitev in ocenila možnosti, ki so na voljo v okviru in posebnostih pravnega reda EU. Prav tako bi se morala zavezati, da bo to oceno dokončala in objavila do konca leta 2022. Nadalje bi morala po potrebi do konca leta 2023 predlagati ukrepe za reševanje tega vprašanja, ob upoštevanju obveznosti EU in njenih držav članic v skladu z Aarhuško konvencijo ter ob upoštevanju pravil prava Unije o državni pomoči. 
            
         
         
            
               To bi moralo Komisiji omogočiti, da dokonča in objavi oceno, navedeno v izjavi, ter po potrebi predloži ukrepe za obravnavo vprašanja, ki ga je izpostavil Odbor za skladnost, v rokih, navedenih v izjavi.
            
            
               Zato bi morala Unija na sestanku pogodbenic predlagati tudi, da se potrditev ugotovitev v zadevi ACCC/C/2015/128 preloži na osmi sestanek pogodbenic, namesto da se te ugotovitve podprejo.
            
            
            
               Člen 3
            
            
               Druge manjše spremembe v skladu s pristopom iz tega sklepa se lahko uskladijo na kraju samem in glede na morebitna pogajanja o osnutku Sklepa VII.8f.
            
            
            
               Člen 4
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Kakor je objavljena na spletnem mestu UN/ECE:
                        
                  http://www.unece.org/fileadmin/DAM/env/pp/documents/cep43e.pdf
                  .
               
               
                  
                     (2)
                  
                        Sklep Sveta 2005/370/ES (UL L 124, 17.5.2005, str. 1).
               
               
                  
                     (3)
                  
                        Izjava EU je objavljena na spletnem mestu UN/ECE pod rubriko izjav in pridržkov (Declarations and Reservations), glej 
                  https://treaties.un.org/Pages/ViewDetails.aspx?src=IND&mtdsg_no=XXVII-13&chapter=27&clang=_en
                  .
               
               
                  
                     (4)
                  
                        UL L 264, 25.9.2006, str. 13.
               
               
                  
                     (5)
                  
                        Na voljo na 
                  g0430994.doc (unece.org)
                  . 
               
               
                  
                     (6)
                  
                        Sklep I/1 o poslovniku (prim. zlasti pravilo 35 o postopku odločanja), glej 
                  http://www.unece.org/fileadmin/DAM/env/pp/documents/mop1/ece.mp.pp.2.add.2.e.pdf
                  .
               
               
                  
                     (7)
                  
                        Ugotovitve in nasveti v okviru ACCC/C/2008/32 so na voljo na:
                        
                  https://unece.org/env/pp/cc/accc.c.2008.32_european-union
                   in 
                  
                     https://unece.org/env/pp/cc/accc.m.2017.3_european-union
                  
                  . 
                        
               
               
                  
                     (8)
                  
                        
                  https://unece.org/sites/default/files/2021-03/C128_EU_findings_advance%20unedited.pdf
                  .
               
               
                  
                     (9)
                  
                        COM(2020) 642. 
               
               
                  
                     (10)
                  
                        COM(2020) 643.
               
               
                  
                     (11)
                  
                        Sklep Sveta (EU) 2018/881 z dne 18. junija 2018 s pozivom Komisiji, da predloži študijo o možnostih Unije pri obravnavi ugotovitev Odbora za skladnost z Aarhuško konvencijo v zadevi ACCC/C/2008/32 in, če je ustrezno glede na rezultate študije, predlog Uredbe Evropskega parlamenta in Sveta o spremembi Uredbe (ES) št. 1367/2006, ST/9422/2018/INIT (UL L 155, 19.6.2018, str. 6).
               
               
                  
                     (12)
                  
                        Mnenje 1/09, Vzpostavitev enotnega sistema za reševanje patentnih sporov, EU:C:2011:123, točka 80.
               
               
                  
                     (13)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (14)
                  
                        Citirano zgoraj.
               
               
                  
                     (15)
                  
                        
                  http://www.unece.org/fileadmin/DAM/env/pp/documents/cep43e.pdf
                  .
               
               
                  
                     (16)
                  
                        Sklep Sveta 2005/370/ES z dne 17. februarja 2005 o sklenitvi Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah, v imenu Evropske skupnosti (UL L 124, 17.5.2005, str. 1).
               
               
                  
                     (17)
                  
                        
                  http://www.unece.org/fileadmin/DAM/env/pp/compliance/C2008-32/Findings/C32_EU_Findings_as_adopted_advance_unedited_version.pdf
                  .
               
               
                  
                     (18)
                  
                        Mnenje 1/09 Sodišča (občna seja) z dne 8. marca 2011 na podlagi člena 218(11) PDEU, Vzpostavitev enotnega sistema za reševanje patentnih sporov, ECLI:EU:C:2011:123, točka 80.
               
               
                  
                     (19)
                  
                        COM(2020) 642.
               
               
                  
                     (20)
                  
                        
                  https://unece.org/sites/default/files/2021-03/C128_EU_findings_advance%20unedited.pdf
                  .
               
               
                  
                     (21)
                  
                        
                  https://unece.org/environment/documents/2021/08/item-7-b-draft-decision-vii8f-concerning-compliance-european-union
                  . 
               
               
                  
                     (22)
                  
                        Glej 
                  https://unece.org/env/pp/cc/accc.c.2015.128_european-union
                  , točka 132.